Aashajaashi Jesús nüchikua namüin:
“Müleka kanainre jia saaꞌin tü manoujainsatkalüirua,
soto jaaꞌin sünain tayain kanain saaꞌin palajana.
Müleka wanaawaleje jaaꞌin namaa,
aishiije jia napüla maa aka alin napüla na wanaawakana namaa.
Otta süka taneekajalain jia naꞌakajee,
nnojoishii wanaawain jia namaa.
Je sükajee tüü,
maalinsalii jia napüla.
Soto jaaꞌin tü pütchi tamayütkat jümüin makat:
‘Wane wayuu eekai achepchieein,
nnojoishi alanaain nuulia chi kachepchiakai’.
Maa aka eein wayuu kapülakat aaꞌin tü tekirajakat anain,
meenia jiakana atümaꞌaya.
Je maa aka eein wayuu eekai niꞌrüin wayumüin tamüin,
akaweenia jiakana atümaꞌaya.
Meena jia atümaa saaꞌu tapüshin jia je saaꞌu nnojolin neꞌraajüin chi kajünalakai taya.
“Müleka nnojoireje tantüin naꞌakamüin na manoujainsaliikana sünain ekirajaa naya,
nnojotsüje kasain kasalajanainjatüin namüin.
Otta müsia saaꞌu tantüichipain naꞌakamüin,
nnojotsü jamüinjatüin nanüiki.
Je chi eekai kanain naaꞌin taya,
kanainshi naaꞌin chi Tashikai wanaa tamaꞌaya.
Müleka nnojoireje taaꞌinrüin noꞌupala tü kasa anasü nütüjakat apüleerua Maleiwa nümüiwa,
nnojotsüje kasain kasalajanainjatüin namüin.
Otta mayaainje neꞌrüin tü kasa anasü taaꞌinrapüꞌükat,
ayatshiijaꞌa kanain naaꞌin taya ooꞌulaka chi Tashikaꞌiya.
Müsü nakuaippa süpüla shikeraajüinjatüin tü pütchi ashajünakat paala suluꞌu tü karaloukta nüchikimaajatkat Maleiwa makat:
‘Nnojotsü kasain kanainjeein naꞌürüla tanain’.
“Nüntapeena jünainmüin chi Akaaliijüikai,
chi Naaꞌinkai Maleiwa,
chi tajüteechikai chajee iipünaajee nümaꞌanajee chi Tashikai,
niiꞌiyateerü jümüin süpüshua tü shiimüinkat nooꞌopünaa Maleiwa.
Je aashajaweechi nia tachiki jümaa.
Otta müshiꞌiya jiakanaya,
anashii müleka jüküjüle tachiki sümüin wayuu,
süka jiainjaꞌa tamaatüjüliꞌinya toꞌttoiwaꞌaya sünain ekirajaa wayuu.
“Taküjain jümüin süpüshua tüü süpüla sotüinjatüin jaaꞌin tanüiki jiꞌrapa müliaa suulia sümalajaꞌalaain jünoula tanain.
Soꞌuweena wane kaꞌi,
ajünajaaneena jia suluꞌujee tü ekirajüleekat.
Je chi eekai nuꞌuteein jaaꞌin,
talateechi Maleiwa nümaa naashin müleka nuꞌutüle jaaꞌin.
Naaꞌinreerü kasa mojusü eekai müin aka tia,
süka nnojolin neꞌraajüin chi Maleiwakai je süka nnojolin neꞌraajüin tayakaꞌiya.
Taküjüin jümüin jooluꞌu tüü tamaꞌichiki süpüla sotüinjatüin jaaꞌin shia mapeena jiꞌrapa tü müliaakat.
Nnojotsü taküjapüꞌüin shia jümüin paalainka süka aniiyüliꞌinya taya jümaa”,
nümakalaka Jesús namüin na nikirajüinkana.